PROJEKTNI ZADATAK ZA IZRADU GLAVNIH PROJEKATA I TO:
A) ZA ENERGETSKU OBNOVU POSTOJEĆE ZGRADE OSNOVNE ŠKOLE MLADOST  U OSIJEKU I
B) ZA REKONSTRUKCIJU – DOGRADNJU OSNOVNE ŠKOLE MLADOST  U OSIJEKU  

Zgrada Osnovne škole Mladost (zgrada škole i zgrada školske sportske dvorane) izgrađena je na k.č.br. 6445/55  k.o. Osijek u Osijeku, Sjenjak 7. Za navedenu zgradu izdana je uporabna dozvola 15.01.1982.

Predmet nabave su izrada dvije projektne dokumentacije i to:
a) izrada projektne dokumentacije za energetsku obnovu Osnovne škole Mladost i
b) izrada projektne dokumentacije za rekonstrukciju – dogradnju Osnovne škole Mladost. 


A) ENERGETSKA OBNOVA POSTOJEĆE ZGRADE OSNOVNE ŠKOLE MLADOST  U OSIJEKU
		Predmet nabave  za energetsku obnovu Osnovne škole Mladost, obuhvaća slijedeće: izradu glavnog projekta u svemu sukladno odredbama Zakona o gradnji, Pravilnika o obveznom sadržaju i opremanju projekata građevina te odrednicama navedenim u dokumentacije za nadmetanje u provedenom postupku nabave.
		Glavni projekt mora sadržavati i izradu elaborata  ušteda energije s prikazom postojećeg i novog stanja kojim će se računski dokazati da će predviđene mjere energetske učinkovitosti rezultirati uštedom godišnje potrebne toplinske energije za grijanje za stvarne klimatske podatke (Qhnd) na godišnjoj razini od najmanje 50%.
Zgrade Osnovne škole Mladost (zgrada škole i zgrada sportske dvorane), ukupne su neto površine 5.011,93 m2 ( 4.391,97 m2 škola, 619,96 m2 sportska dvorana). Zgrade se nalaze u energetskom razredu D. Grijanje zgrade je centralno radijatorsko s priključkom na toplinarski sustav grada Osijeka. Potrošnja toplinske energije je na povišenoj razini. Centralna priprema PTV ne postoji, pa se u tu svrhu koriste električne grijalice vode. Sustav klimatizacije, ventilacije i hlađenja u zgradi nije izveden.  Rasvjeta je riješena sa svjetiljkama u kojima se kao izvori svjetla najviše koriste fluorescentne cijevi i žarulje s wolframovom žarnom niti, te halogeni reflektori (nastavno sportska dvorana). Sustav vodoopskrbe je jednostavan. 
Prosječna godišnja potrošnja iznosi iznosi  65.836 kWh/a električne energije, 711.000 kWh/a toplinske energije, te 625 m3/a vode. U atmosferu je, kao posljedica potrošnje energenata i vode, prosječno godišnje ispušteno 213,39 tCO2/a.
Projektom se želi izraditi Glavni projekt energetske obnove koji će uključivati sljedeće mjere energetske učinkovitosti: 
-	toplinska izolacija vanjskih zidova škole i dvorane
-	toplinska izolacija krova  škole i dvorane 
-	zamjena stolarije na vanjskim otvorima
-  	ugradnja regulacijskih i termostatskih ventila
- 	hidrauličko uravnoteženje sustava grijanja
-	ugradnja sustava ventilacije s povratom topline              
-	rekonstrukcija unutarnje rasvjete 
-	ugradnja sustava daljinskog očitavanja potrošnje energije i vode 
Mjere energetske učinkovitosti trebaju bit usklađene s pravilima  Poziva 4c1.4  'Energetska obnova i korištenje obnovljivih izvora energije u zgradama javnog sektora' (https://strukturnifondovi.hr/natjecaji/energetska-obnova-koristenje-obnovljivih-izvora-energije-zgradama-javnog-sektora/ ) i to posebno s Popisom tehničkih uvjeta navedenim u Aneksu I. navedenog Poziva te s Uputama za prijavitelje istog Poziva (poglavlje 7 / Pojmovnik / Glavni projekt energetske obnove predmetne zgrade).
Provedbom predloženih mjera  značajno bi se poboljšala energetska svojstva  zgrada osnovne škole te bi se postigao minimalno C energetski razred.
Glavni projekt energetske obnove zgrade Osnovne Škole Mladost u Osijeku treba sadržati četiri odvojena dijela: 
· Arhitektonska mapa
· Strojarska mapa
· Elektrotehnička mapa
· Mapa sustava daljinskog očitanja potrošnje energije i vode 

U navedenim dijelovima Glavnog projekta energetske obnove trebaju biti uključene navedene i po potrebi i druge mjere EnU primjenom kojih bi se ostvarila minimalna ušteda od 50% u potrošnji potrebne toplinske energije za grijanje na godišnjoj razini u odnosu prema potrošnji u 2017. godini.
Glavni projekt energetske obnove također mora sadržavati i Proračun ušteda energije kao sažetak proračuna fizikalnih svojstava zgrade (u pogledu racionalne uporabe energije, toplinske zaštite i kondenzacije vodene pare te zahtjeva energetskih svojstava) iz kojega bi bilo vidljivo da je provedbom mjera EnU ostvarena ušteda od minimalno 50% potrošnje potrebne toplinske energije za grijanje na godišnjoj razini u odnosu prema potrošnji u 2017. godini.
Glavnim projektom potrebno je analizirati da li je potrebno uvođenje novih dodatnih elemenata pristupačnosti za osobe s invaliditetom i smanjenom pokretljivosti, te ako je potrebno predvidjeti ih u Glavnom projektu.
Mapa sustava daljinskog očitanja potrošnje energije i vode definira uvođenje sustava daljinskog očitanja potrošnje energije i vode, način priključenja na naplatna brojila energije i vode te upis u nacionalni informacijski sustav za gospodarenje energijom  (ISGE) prema dokumentu „Upute za slanje računa i očitanja daljinskim putem u ISGE sustav“. U mapi treba biti predviđena oprema za mjerenje i prijenos podataka, troškovi montaže opreme i instalacija, programiranje sučelja za isporuku podataka u ISGE te oprema EE panela (televizor, računalo, nosač).

U okviru ovog projektnog zadatka potrebno je izraditi troškovnik gdje će se u okviru pojedinih troškovničkih stavki, u strukturi troškovnika predvidjeti i oznaku jedinične mjere, količinu te jediničnu cijenu i ukupnu cijenu u kn, a na kraju, rekapitulaciju po vrstama radova i sveukupnu cijenu izvođenja. Troškovnik s rekapitulacijom treba sadržavati sve podatke (opis troškovničkih stavki, oznake jedinične mjere, količinu i sl.) koji su potrebni za provođenje cjelovitog postupka javne nabave. Troškovnik ne mora biti nužno uvezan s Glavnim projektom, nego u dogovoru Naručiteljem može se predati odvojeno od Glavnog projekta.
Izrađeni Glavni projekt te njegovi sastavni dijelovi – tehnički opis i troškovnik koristit će se kao sastavni dio dokumentacije o nabavi. Izvršitelj se obvezuje dokaznicom mjera i troškovnikom predvidjeti stvarne količine materijala i radova.
U sklopu Glavnog projekta potrebno je definirati tehničke norme kvalitete materijala i opreme u opisu troškovničkih stavki, a u tehničkom opisu navesti detaljne uvjete dobave, izvođenja i održavanja s posebnim naglaskom na način ispitivanja kvalitete izvršenih radova i materijala.
Glavni projekt dostaviti u tiskanom i elektroničkom obliku u 6 (šest) primjeraka u AutoCAD-u ili drugom programskom paketu kompatibilnom s dwg formatom.


B) REKONSTRUKCIJA OSNOVNE ŠKOLE MLADOST  U OSIJEKU  
Radi osiguranja kvalitete nastave u Osnovnoj školi Mladost u Osijeku, Sjenjak 7, pojavila se potreba za rekonstrukcijom postojeće zgrade škole na način da se uz postojeću zgradu dogradi nastavni dio koji će sadržavati:  7 učionica sa 4 kabineta (prostor za učitelje – priprema za izvođenje nastavnog procesa), 1 specijaliziranu učionicu fizike sa 1 kabinetom (prostor za učitelje – priprema za izvođenje nastavnog procesa) i pripadajućim sanitarnim čvorovima.
Prema Generalnom urbanističkom planu grada Osijeka kartografskom prikazu Korištenje i namjena prostora zgrada osnovne škole se nalazi u javnoj i društvenoj namjeni oznake (D5) školska.
Slijedom navedenog potrebno je izraditi glavni projekt temeljem kojeg bi se ishodila građevinska dozvola za rekonstrukciju postojeće zgrade osnovne škole. Temeljem ovog projektnog zadatka potrebno je ponuditi više varijantnih idejnih rješenja te u suradnji sa Naručiteljem i Upravnim odjelom za društvene djelatnosti, Odsjekom za prosvjetu, tehničku kulturu, djecu i mladež, odabrati konačno rješenje za koje će se prikupiti posebni uvjeti/mišljenja nadležnih tijela i izraditi glavni projekt i ishoditi građevinska dozvola. 

Predmet nabave za rekonstrukciju osnovne škole Mladost obuhvaća izradu Glavnog projekta i ishođenje potvrda glavnog projekta i građevinske dozvole.
Glavni projekt je skup međusobno usklađenih projekata kojima se daje tehničko rješenje građevine i dokazuje ispunjavanje temeljnih zahtjeva za građevinu te drugih propisanih zahtjeva i uvjeta. 
Izradu Glavnog projekta potrebno je izvršiti prema Zakonu o gradnji (NN 153/13 i 20/17) i Zakonu o prostornom uređenju (NN 153/13 i 65/17). 
Glavni projekt mora biti usklađen s važećom prostorno-planskom dokumentacijom.
Glavni projekt mora biti izrađen u skladu s Državnim pedagoškim standardom osnovnoškolskog sustava odgoja i obrazovanja (Narodne novine broj 63/08 i 90/10) i Odlukom o utvrđivanju normativa prostora i opreme građevina škola, građevina školskih sportskih dvorana i školskih vanjskih igrališta od 26. travnja 2013. koju je donio Ministar znanosti, obrazovanja i sporta https://mzo.hr/hr/odluka-o-utvrdivanju-normativa-prostora-opreme-gradevina-skola-gradevina-skolskih-sportskih-dvorana
Projektom treba predvidjeti zadovoljavanje uvjeta za potpuno uključivanje učenika s tjelesnim invaliditetom u skladu  s važećim zakonskim odredbama i Pravilnikom o osiguranju pristupačnosti građevina osobama s invaliditetom i smanjene pokretljivosti (Narodne novine, broj 78/13).
Sve navedene i druge pripremne radove kao i podatke potrebne za pripremu potpunog i kvalitetnog dokumenta, a koji ovim Projektnim zadatkom nisu naznačeni da će Izvršitelju biti dani na raspolaganje ili uvid, Izvršitelj je dužan pribaviti, odnosno pripremiti sam i troškove pribavljanja, odnosno pripremanja uključiti u ponudbenu cijenu.
Tijekom izrade projekta, Izvršitelj je obvezan pravovremeno izvještavati ovlaštenu osobu Naručitelja o fazama razrade projekta, kako bi se eventualne primjedbe pravovremeno otklonile.  
Izvršitelj je odgovoran za kompletnost i usklađenost projekta, racionalnost, izvodljivost, tehničku ispravnost predloženih tehničko – tehnoloških rješenja, računsku točnost proračuna i izmjera te troškovnika, kao i za poštivanje svih relevantnih propisa vezanih za izradu projekta.
Obveza Izvršitelja je sudjelovanje u postupku ishođenja građevinske dozvole (izrada sve potrebne dokumentacije, pribavljanje potvrda glavnog projekta i dr.), a sve prema Zakonu o gradnji i drugom relevantnom zakonskom regulativom.
U okviru ovog projektnog zadatka potrebno je izraditi troškovnik gdje će se u okviru pojedinih troškovničkih stavki, u strukturi troškovnika predvidjeti i oznaku jedinične mjere, količinu te jediničnu cijenu i ukupnu cijenu u kn, a na kraju, rekapitulaciju po vrstama radova i sveukupnu cijenu izvođenja. Troškovnik s rekapitulacijom treba sadržavati sve podatke (opis troškovničkih stavki, oznake jedinične mjere, količinu i sl.) koji su potrebni za provođenje cjelovitog postupka javne nabave. Troškovnik ne mora biti nužno uvezan s Glavnim projektom, nego u dogovoru Naručiteljem može se predati odvojeno od Glavnog projekta.
Izrađeni Glavni projekt te njegovi sastavni dijelovi – tehnički opis i troškovnik koristit će se kao sastavni dio dokumentacije o nabavi. Izvršitelj se obvezuje dokaznicom mjera i troškovnikom predvidjeti stvarne količine materijala i radova.
U sklopu Glavnog projekta potrebno je definirati tehničke norme kvalitete materijala i opreme u opisu troškovničkih stavki, a u tehničkom opisu navesti detaljne uvjete dobave, izvođenja i održavanja s posebnim naglaskom na način ispitivanja kvalitete izvršenih radova i materijala.
Glavni projekt dostaviti u tiskanom i elektroničkom obliku u 6 (šest) primjeraka u AutoCAD-u ili drugom programskom paketu kompatibilnom s dwg formatom.


RASPOLOŽIVA DOKUMENTACIJA
· Dokaz uporabljivosti postojeće građevine (građevinska i uporabna dozvola) 
· Izvješće o provedenom energetskom pregledu građevine

ROKOVI ZA IZRADU PROJEKTNE DOKUMENTACIJE 
A) ENERGETSKA OBNOVA POSTOJEĆE ZGRADE OSNOVNE ŠKOLE MLADOST  U OSIJEKU
· 45 dana za izradu glavnog projekta za energetsku obnovu postojeće zgrade osnovne škole Mladost  u Osijeku

B)	REKONSTRUKCIJA OSNOVNE ŠKOLE MLADOST  U OSIJEKU  
· 30 dana za izradu i usuglašavanje varijantnog idejnog rješenja (Naručitelj u suradnji sa UO za društvene djelatnosti potvrđuje konačno rješenje)
· 60 dana za pribavljanje posebnih uvjeta, izradu glavnog projekta i pribavljanje potvrda na glavni projekt potrebnog za ishođenje građevinske dozvole za rekonstrukciju osnovne škole Mladost  u Osijeku  
· 30 dana za ishođenje građevinske dozvole

